"Trajni odmor" // Galerija Hestia // 05.06-06.10.
2024-06-05 18:00 - 2024-10-06 17:00 (Europe/Belgrade) | Galerija Hestia, Topličin Venac, 14, Beograd, Srbija
Multimedijalni umetnik iz Slovenije, Mark Požlep još jednom se predstavlja u galeriji Hestia sa projektom vezanim za temu mora.
Nakon projekta „Hogshead 733“, gde smo, između ostalog, imali priliku da prisustvujemo nastanku bureta viskija iz trupa starog bretanskog jedrenjaka, ovoga puta selimo se ne samo geografski, već i emotivno bliže – na jadransku obalu.
Jadranska magistrala, hiljadu kilometara legendarne ceste od Trsta do Ade Bojane, oživljena je u ovom projektu kroz skoro stotinu crteža ugljenom i video performansom. Tačnije, crteže ugljenom ne čine samo klasični crteži već i tekstovi koji poput nemog pripovedača posetioce vode na put magistralom čija je izgradnja počela 1945. godine, što označava početke ekonomskog razvoja primorskog dela bivše Jugoslavije, a posledično i početke obalnog turizma.
Razvoj turizma doneo je razne kulturološke novitete, poput „letnje terase“. I dan danas na terasama jadranskih hotela i restorana goste zabavljaju bendovi. Referišući se na taj fenomen, Požlep na različitim lokacijama duž magistrale uz pratnju muzičara Gašpera Piana izvodi pesme pesnika Muanisa Sinanovića koje je Piano ujedno i komponovao.
Foto: Mark Požlep
Istraživanja provedena sa ekonomistom Igorom Feketijom, odnosno kulturološke i socioekonomske posledice izgradnje ovog važnog puta, duhovito su sažete u istraživačkim sklopovima po kojima je Sinanović napravio songove: „Jadranska magistrala”, „Dinamitni ribari”, „Hotel Haludovo”, „Nudizam”, „Gastarbajteri”, „Jadrolinija” i „Izbeglice”.
Izvedbe se snimaju i izlažu u galerijskom prostoru kao performansi kreirani za kameru. Ovde Požlep više nije nemi pripovedač, kao u crtežima i zapisima, već postaje savremeni trubadur jugoslovenske Rute 66, kako je Feketija naziva u eseju nastalom za projekat.
“Da li se sve to uopće desilo? Ništa nije ostalo, samo jedan put, jedan film i jedan fleš“, peva Požlep ispred ruiniranog, nekad luksuznog kompleksa Haludovo na ostrvu Krku.

Izložba "The Game" // Velika galerija SKCNS // 09-31.07.
2024-07-09 19:00 - 2024-07-31 17:00 | SKCNS Mala galerija, Ulica Vladimira Perića Valtera 5, Novi Sad, Srbija
Izložba umetničkih dela iz kolekcije Galerije SKC Kragujevac „THE GAME“ biće otvorena u utorak, 9. jula u 19 časova u Velikoj galeriji SKCNS-a, koji se nalazi u Ulici Vladimira Perića Valtera 5.
Kustos izložbe je Ivan Arsenijević, urednik likovnog programa SKC Kragujevac, a umetnička dela biće postavljena i u Velikoj i u Maloj galeriji SKCNS-a. Postavka će moći da se pogleda do 31. jula svakog radnog dana od 10 do 15 časova. Oni koji žele da je posete van navedenog termina dobrodošli su, uz prethodnu najavu koju treba da pošalju dan ranije putem imejl adrese skcnsart@gmail.com. Ulaz je besplatan.
“Za ovu izložbu izabrani su radovi pedeset i tri umetnika i umetnica, (što zapravo, predstavlja najsveobuhvatnije predstavljanje kolekcije Galerije SKC u nekim izlagačkim prostorima), čija je aktivnost značajna i prepoznata na našoj kao i međunarodnoj sceni, i čije radove kao i na prethodnim izložbama možemo posmatrati u spoju koji karakteriše raznolikost tema o kojima promišljaju i medijska različitost.”
Ivan Arsenijević, urednik likovnog programa SKC Kragujevac

A1 Kinoteka letnji bioskop // Dom Vojske Srbije // 15.07-31.08.
2024-07-15 21:00 - 2024-08-31 23:00 | Dom Vojske Srbije, Braće Jugovića 19, Beograd, Srbija
Dobra tradicija, na zadovoljstvo svih ljubitelja sedme umetnosti, se nastavlja. Ovog leta, kao i prethode dve godine, na terasi Doma Vojske Srbije, od 15. jula do 31. avgusta ponovo radi A1 Kinoteka letnji bioskop u okviru koga će biti prikazano 48 filmova.
Večernje projekcije pod otvorenim nebom, održavaće se svako veče u 21h, a publika će moći da uživa u pažljivo biranim filmskim naslovima savremene produkcije, kultnim ostvarenjima domaće kinematografije koja su digitalno restaurisana u okviru projekata „A1 Kinoteka“ i stranim klasicima. A1 Kinoteka letnji bioskop organizuje se u saradnji Jugoslovenske kinoteke, kompanije A1 Srbija i Doma Vojske.
„Sa velikim zadovoljstvom postavljamo filmsko platno pod otvorenim nebom, gde će publika imati priliku da uživa u svetskim i kultnim, digitalno restaurisanim ostvarenjima. Restauracija filmova je od suštinskog značaja za očuvanje kulture i kolektivnog identiteta i izuzetno smo ponosni na dosadašnji doprinos u očuvanju filmskog kulturnog dobra. Kao odraz umetnosti, društvene dinamike i istorijskih događaja svog vremena, ovi filmovi omogućavaju savremenoj publici da razume evoluciju filmske umetnosti. A1 Kinoteka letnji bioskop je sjajna prilika za to i pozivam sve ljubitelje filma da posete krov Doma vojske do kraja avgusta, a mi ćemo zajedno sa našim partnerima, nastaviti da unapređujemo tehnički kvalitet domaćih klasika, dajući im novi život na zadovoljstvo publike“ izjavila je Judit Albers, generalna direktorka kompanije A1 Srbija.
Foto: Promo
„A1 Kinoteka letnji bioskop na terasi Doma vojske u centru grada, postalo je omiljeno mesto okupljanja ljubitelja sedme umetnosti. Ponuditi publici kvalitetan repertoar, koji je baziran kako na domaćim i stranim klasicima, tako i na filmskim ostvarenjima koja su obeležila poslednjih nekoliko godina evropske i svetske produkcije, predstavlja pravo zadovoljstvo. Izuzetno mi je drago što ovaj projekat, zahvaljujući našim partnerima kompaniji A1 Srbija i Domu Vojske, nastavlja da živi već treću godinu zaredom, na zadovoljstvo publike koja uživa u ovom jedinstvenom ambijentu“, izjavila je Ksenija Zelenović, zamenica direktora Jugoslovenske kinoteke i urednica programa A1 Kinoteka letnji bioskop i dodala: „Ovogodišnje izdanje A1 Kinoteka letnjeg bioskopa započinje besplatnom projekcijom digitalno restaurisanog filma u okviru projekta A1 Kinoteka ’Varljivo leto ’68’, Gorana Paskaljevića. Pored domaćih klasika, njih ukupno 21 iz projekta A1 Kinoteka, publika će moći da pogleda i filmske naslove savremene produkcije poput ’Enea’ Pjera Kastelita, ’Na Terapiji’ Žerada Herera, film ’Zveri’ koji potpisuje Rodrigo Sorogojen, višestruko nagrađivani film ’Trougao tuge’, Rubena Oslunda, ’Poslednja noć ljubavi’ u režiji Andree di Stefano, ’Bartonovu akademiju’ Aleksander Pejna i mnoge druge. Četvrtkom će na repertoaru biti klasici poput čuvenog Vajlerovog filma ’Sedam godina vernosti’, zatim tu su i filmovi ’Praznik u Rimu’, ’Vatrene kočije’, ’Talentovani gospodin Ripli’, ’Američki grafiti’, ’Soba sa pogledom’ i ’E.T.’“
Karte za projekcije filmova prodavaće se unapred u Jugoslovenskoj kinoteci u Uzun Mirkovoj ulici ili na dan projekcije na ulazu Doma Vojske Srbije u periodu od 20 do 21 časova, po ceni od 300 dinara.
U okviru projekta A1 Kinoteka, karte za digitalno restaurisane filmove su besplatne i mogu se preuzeti sat vremena pre početka filma na ulazu Doma Vojske Srbije. U slučaju kiše, projekcija će se održati u Jugoslovenskoj kinoteci u sali Makavejev u Uzun Mirkovoj 1, sa početkom u 21.15 časova.

"Program pozicioniranja" // Galerija DOB // 23.07-04.08.
2024-07-23 19:00 - 2024-08-04 18:00 | Dom omladine Beograda, Makedonska 22, Beograd, Srbija
Prva samostalna izložba Đorđa Radovića ,,Program pozicioniranjaˮ u Galeriji Doma omladine Beograda obuhvata teme koje se tiču kolektivnog pamćenja i upornosti sećanja, ali najpre dijaloških formi pripovedanja i pozicioniranja slikarskog tkiva gde se sagledava njegova potreba za stvaranjem dela sa otvorenim krajem.
Radovićev rukopis počiva na interžanrovskom preplitanju i (in)direktnosti granica, dok nas naziv izložbe upućuje na značajnost čuvanja pronađenih tragova iz procesa stvaranja koji imaju intenzivan mehanizam i u kojima se stvarnost naširoko oblikuje. Na njegovoj izložbi dominira dioramski način komunikacije koji od posmatrača zahteva da se udubi u kružno ogledanje prirode, stoga možemo reći da se umetnik u likovnim polazištima opsenarski ophodio prema selektovanju i rasporedu svih elemenata, uzimajući (ne)poznatne fotografije kao vlastita mesta pripadanja i počinjanja za svoj rad, u ovom slučaju uljane slike i digitalne kolaže. (…)
Skladni prizori koje možemo da vidimo na njegovim delima pažljivo i poetično animiraju gledaoca, dopuštajući mu da samostalno imaginira o postojanim vrednostima i predelima u autonomiji svih upotrebljenih formi iz iskrenih unutrašnjih zakonitosti. (…) Sve što umetnik u anticipiranju u opštoj vizuelnoj percepciji i psihologiji ovde probudi nije ništa drugo do emfatična i britka sloboda, ona koja punoznačno ispituje…
Dunja Ožegović
Đorđe Radović (1999) je vizuelni umetnik iz Beograda. Završio je osnovne i master akademske studije na Fakultetu likovnih umetnosti u Beogradu, a trenutno je na doktorskim umetničkim studijama na istom fakultetu na slikarskom odseku. Svoju likovnu praksu razvija u mediju slika i prostornih instalacija i ispituje odnos vremena i prostora.
Dobitnik je nagrade ,,Rista i Beta Vukanović, slikari” za 2022/23. koju dodeljuje Fakultet likovnih umetnosti u Beogradu. Izlagao je na 26 grupnih izložbi u zemlji i inostranstvu.
Izložba ,,Program pozicioniranja” u Galeriji Doma omladine Beograda je njegova prva samostalna izložba.

"Figure iz senke" // mts Dvorana // 25.07-31.08.
2024-07-25 - 2024-08-31 | mts dvorana, Dečanska 14, Beograd, Srbija
Ruska slikarka Sofija Ječina predstaviće se beogradskoj publici novom izložbom slika pod nazivom „FIGURE IZ SENKE“ ( Schattenfiguren) koja će biti otvorena od 25. jula do 31. avgusta u Galeriji mts Dvorane ( prvi sprat ). Ovaj opus sadrži 16 slika, ulja na platnu, većeg i velikog formata. Slike su nastale u periodu 2017. do 2024. godine.
Umetnica, inače, živi i radi u Beogradu od 2016. godine, a rezultat Sofijine plodne stvaralačke aktivnosti su 35 samostalnih izložbi slika u Srbiji i regionu. Srbija, njeni pejzaži, život, kultura i ljudi su Ječina neiscrpna inspiracija. Osim slikarstvom, Sofija se bavi i pisanjem kratkih priča koje su objavljene u dve knjige: “Beograd u plavom” i “30 slika Helma”, obe u izdanju Izdavačke kuće 4 SE iz Beograda. O Sofijinom životu snimljen je dokumentarni film “U potrazi za
mestom” reditelja Miroslava Bate Petrovića (Fiks fokus, Beograd).
Sofija Ječina je rođena 1990. godine u naselju Gorjačije Ključi na Iturupu, najvećem ostrvu Kurilskog arhipelaga, SSSR. Godine 2010. postala je članica omladinskog udruženja Saveza umetnika Rusije.
Prvu samostalnu izložbu je održala u Kursku, Rusija 2010. godine. Od 2012. je članica Udruženja umetnika Rusije, kao i članica Međunarodne asocijacije umetnika UNESKO-a. Te iste godine je završila studije na “Kurskom državnom univerzitetu” sa zvanjem magistra umetnosti. Učestvovala je na mngim značajnim izložbama i festivalima u Rusiji. Godine 2014. dobija stipendiju za grad Špejer u Nemačkoj i tako započinje karijeru u Zapadnoj Evropi gde je ostvarila više grupnih i nekoliko samostalnih izložbi. Najveće izložbe je priredila u Nemačkoj, Austriji, Rusiji i Srbiji.
Njene slike se nalaze u nekoliko umetničkih muzeja u Rusiji i Srbiji kao i u brojnim privatnim kolekcijama u Austriji, Nemačkoj, Rusiji, Finskoj, Srbiji i Kini. Sofijini radovi su, takođe, uvršćeni u zvaničnu zbirku Rajn- Pfalc Krajs, Nemačka.
Od 2016. godine je članica Međunarodnog Udruženja novinara. Učestvovala je na brojnim književnim festivalima i međunarodnim književnim događajima. Od 2023. je počasni član pisaca Bangladeša. Član je uduženja Književnika Srbije od 2024.

Koncertni film BlackPink // Beograd, Novog Sad, Zrenjanin, Pančevo
2024-07-31 17:00 - 23:00
Spektakularan koncertni film prve K-POP ženske grupe BlackPink, pod nazivom „BlackPink World Tour (Born Pink“) premijerno se prikazuje 31.07.2024. u CineStar bioskopima u Beogradu (Ada Mall – 17.05h i 19h), Novom Sadu (Big – 17.05h i 19h), Zrenjaninu (Big – 19h) i Pančevu (Big – 19h). Dodatni termini prikazivanja zakazani su na istim lokacijama 03. i 04. avgusta 2024.
Zbog velikog interesovanja, za sve termine je počela prodaja ulaznica onlajn na linku: http://bit.ly/4eZCIVS.
Još veći doživljaj je omogućen u posebnim formatima 4DX ekskluzivno u CineStar bioskopima u Novom Sadu (Big) i Beogradu (Ada Mall). Ovo je izuzetna prilika da fanovi pogledaju film u bioskopskom 4DX formatu koji se najviše koristi upravo u Južnoj Koreji, odakle je potekao.
Turneja BLACKPINK BORN PINK, koja je osvojila svet, dolazi na veliko platno slaveći osmu godišnjicu grupe i njihovih nastupa! Privlačeći milionsku publiku uz rušenje globalnih rekorda u koncertnim turnejama ženskih grupa, ovaj koncertni film pruža energiju nastupa uživo u bioskopima širom sveta!
Uz kultni Hanok set koji je hipnotisao obožavaoce i medije, film pokazuje produkcijski opseg bez presedana, predstavljajući ekskluzivno aranžirane verzije hit pesama BLACKPINK jedinstvene za ovaj koncert, uključujući nastupe iz Gocheok Domea u Seulu uz snimke iz drugih gradova tokom svetske turneje. Publika može da uživa premijerno u uzbudljivim trenucima u više od 110 zemalja, kako bi proslavila prvu K-POP žensku grupu.
BlackPink su debitovale u avgustu 2016. sa albumom „Square One“, na kome su se našli hitovi “Whistle” i “Boombayah”, koji su bili na prvom mestu južnokorejske liste Gaon Digital Chart i Bilbordove liste za Ameriku World Digital Songs.
Usledio je album „Square Two“ sa koga je pesma “Playing with Fire” bila prvi hit korejske ženske grupe koja je dospela na kanadsku Bilbordovu listu Hot 100. Grupa je proširila svoj uticaj uz pesmu “Ddu-Du Ddu-Du” (2018) koja je bila prva pesma ženske korejske grupe koja je ušla na britansku Listu singlova.
Spot za tu pesmu je bio prvi korejski video koji je prešao 2 milijarde pregleda na mreži YouTube. Njihovi spotovi za pesme “Kill This Love” (2019) i “How You Like That” (2020) postavili su rekorde sa najviše pregleda u prvih 24 sata od postavljanja, postavivši Ginisov rekord.
Grupa BlackPink je oborila brojne rekorde tokom svoje karijere; njihova svetska turneja Born Pink (2022–23) postala je koncertna turneja sa najvećom zaradom jedne ženske i azijske grupe, i bili su prvi azijski bend koji je bio među glavnim izvođačima festivala Koačela.
Blackpink priznanja uključuju nekoliko nagrada Golden Disc, MAMA nagrade, People’s Choice nagrade i MTV Video Music nagrade; postale su prva ženska grupa koja je osvojila nagradu za Grupu godine na poslednjim nagradama u 21. veku.
Osim muzike, Blackpink su sklopili ugovore u različitim industrijama i snažno inkorporirali modu u svoj javni imidž. Zbog svog rada kao zagovornici svesti o klimatskim promenama, grupa je postala počasni član Reda Britanske imperije (MBE) 2023.
BlackPink je bila prva ženska grupa koja je ušla na Forbsovu listu uspešnih ispod 30 godina u Aziji. Grupa je svrstana u vrh Forbsove liste „40 uticajnih poznatih ličnosti iz Koreje“, a bivši predsednik Južne Koreje, Mun Džein, im je odao priznanje za širenje K-popa i korejske kulture širom sveta.

Mountain Music Fest // Divčibare // 02-04.08.
2024-08-02 17:00 - 2024-08-04 18:00 | Divčibare ski resort, Divčibare, Srbija
Mountain Music Fest, planinsko-muzički festival prepoznatljiv po kvalitetnoj muzici, šumskom ambijentu i jedinstvenoj atmosferi, ovog leta održaće se od 2. do 4. avgusta, tradicionalno – na Divčibarama.
Deveto izdanje prvog domaćeg butik festivala, koji okuplja ljubitelje planine, svežeg vazduha i alternativnog zvuka, obeležiće najbrojniji line-up do sada.
Vojko V, Artan Lili, Neno Belan & Fiumens, Zoster, Partibrejkers, Mortal Kombat, Svemirko, Who See, Nevena Jeremić, White City Soul, Marko Milosavljević, Luton & Šćepa, Ana Uzelac, Timbe – samo su neka imena od preko 30 izvođača koji će pevati i puštati muziku na tri festivalske bine u podnožju ski staze i hladu borove šume.
Foto: Promo
Pored sjajnih imena domaće i regionalne muzičke scene, posetioce ove godine drugog i trećeg dana festivala očekuju brojni dnevni sadržaji – umetnički, kulturni, edukativni i avanturistički – prilagođeni svim uzrastima i interesovanjima.
Komplet ulaznica za sva tri dana Mountain Music Festa dostupne su na veb-sajtu i prodajnim mestima tickets.rs po ceni 3900 dinara. Tradicionalno, u skladu sa odlikom porodičnog festivala, ulaz za decu do 10 godina je besplatan.
Festival počinje u petak, 2. avgusta u 17.00 i trajaće sve do nedelje u 18.00, a sve informacije u vezi sa kompletnom listom izvođača, kao i lokacijom, smeštajem, ulaznicama, izvođačima i propratnim aktivnostima možete pronaći na veb-sajtu mmf.rs i na festivalskim Facebook i Instagram stranicama.
Foto: Promo
Podsetimo, prošle godine je ovaj planinski butik festival posetilo više od 5000 ljudi, koji su uživali u nastupima preko 20 umetnika iz zemlje i regiona.

Wenom Kru // Plato Milana Mladenovića // 02.08.
2024-08-02 20:00 - 21:00 | Dom omladine Beograda, Makedonska 22, Beograd, Srbija
Wenom Kru je nastao 2005. godine kao projekat metal muzičara Luke Matkovića Citadele (Quasarborn, ex-Space Eater, Bombarder, Citadela Sound Production). Tokom godina, izgradili su autentičan, apstraktan, humoristički stil pod uticajem njujojške škole hip-hopa – Wu-Tang Clan-a i Onyx-a.
U ranoj fazi, razni reperi su prošli kroz ovaj sastav, a danas je pored Citadele ostao samo Bo Medoj, koji se grupi pridružio još 2006. godine. Od 2023. godine, ovaj duo odlučuje da se ozbiljnije posveti hip-hopu, te se baca na snimanje albuma sa koga su do sada objavljeni singlovi „Prljav“ i „Marija“, a ceo album se očekuje u togu ovog leta.
Uživo nastupaju uz živ bubanj i bas gitaru za koje su zaduženi Nemzi i Maš. Inž. Paja Kocka. U ovoj postavi su imali prilike da se prvi put predstave publici kao predgrupa grupi Sunshine 14. februara ove godine, uz izuzetnu reakciju publike.

Abbath Doom Occulta // Dom omladine Beograda // 03.08.
2024-08-03 20:00 - 23:30 | Dom omladine Beograda, Makedonska 22, Beograd, Srbija
Nakon dugo godina čekanja kultno ime norveške black metal scene i jedan od rodonačelnika iste, Abbath dolazi u Srbiju da mnogobrojnim fanovima predstavi presek probranih hitova benda Immortal čiji je osnivač. Nakon razlaza u taboru benda i nastavka solo karijere ostao je žal za živim izvedbama pesama sa albuma koji čine bogatu izdavačku karijeru benda.
I sada konačno u toku leta 2024. Abbath će prokrstariti starim kontinetnom i u sklopu turneje pod nazivom Return to the Raven Realms fanovima konačno doneti ono što zaista željno očekuju.
Abbath:
“Ni sam verovatno nisam svestan koliko želim da na sceni uživo odsviram numere koje su obeležile moju stvaralačku karijeru i dovele me tu gde jesam danas. Ubeležite datum, nećete se pokajati, u to sam siguran!“
Ulaznice su u prodaji na svim Gigstix prodajnim mestima:
3.000din – early bird akcija
3.500din – pretprodaja
4.500din – na dan koncerta

Loup-Garou // Plato Milana Mladenovića // 05.08.
2024-08-05 20:00 - 21:00 | Dom omladine Beograda, Makedonska 22, Beograd, Srbija
MONDAY BLUES, serijal low-noise bluz koncerata u organizaciji Doma omladine Beograda, prešao je dug put od svog premijernog predstavljanja publici u maju 2017. godine, do jednog od omiljenih letnjih programa publike različitih uzrasta u našem glavnom gradu. U godini u kojoj Dom omladine Beograda obeležava šest decenija postojanja, osma sezona Monday Bluesa predstaviće neka poznata bluz lica, ali i nove saradnje i projekte. Ovog ponedeljka nastupiće alternativni bluz bend Loup-Garou.
Kombinujući različite muzičke pravce, poput swamp bluza, fanka, roka, kao i svinga uspeli su da razviju sopstvenu verziju bluza. Članovi benda oživljavaju duh močvara Luizijane dodajući elemente džeza i psychodelic bluza kao svojevrstan pečat.
Tekstovi se bave problemima običnog čoveka – bespuće, razočaranja, prevare, ljubav, borba, kao i sve ono što u duši stvara bluz. Ono što posebno izdvaja bend jeste autentični hrapavi vokal, koji poput Tom Waitsa ili Joe Cockera, uz prljave zvuke južnjačke slajd gitare, zavijajuće tonove usne harmonike i masan gruv ritam sekcije, donosi potpuno novu dimenziju bluza. Prljavo, sirovo i beskompromisno.
Svoj dosadašnji rad Loup Garou krunisali su prvim autorskim studijskim CD izdanjem “Witchcraft and Spirits“ (2019), koji donosi dimenziju alternativnog bluza koja na ovim prostorima još uvek nije viđena.
Upravo kombinacijom različitih muzičkih stilova, kao i originalnim tekstovima, Loup Garou dočarava kompleksnost savremenog života, punog razočaranja, melanholije, besa, ljubavi i sreće.
Bend je snimio i svoj drugi studijski album, pod nazivom “Reflections”, koji je objavljen krajem 2023. godine.
Ekipu benda Loup Garou čine: Vladan Petrović (vokal, gitara), Ivan Jovanović (usna harmonika), Stefan Marković (bubnjevi), Vladimir Nedić (gitara) i Milutin Kažić (bas).
Pozivamo sve ljubitelje muzike na ugodno druženje ponedeljkom uveče – dođite u Dom omladine i postanite deo unikatnog MONDAY BLUES iskustva!

Regionalni studentski festival kratkometražnog filma Kameo // Kulturni centar Čačka // 07-10.08.
2024-08-07 - 2024-08-10 | Kulturni centar Čačak, Trg narodnog ustanka 2, Čačak, 32000, Srbija
Regionalni studentski festival kratkometražnog filma Kameo vraća se u Čačak po treći put, pružajući ljubiteljima filma jedinstvenu priliku da uživaju u stvaralaštvu mladih autora iz regiona. Ove godine, festival će se održati od 7. do 10. avgusta u Kulturnom centru Čačka, gde će publika moći da pogleda 30 pažljivo odabranih kratkometražnih filmova i da učestvuje u diskusiji sa autorima. Festival je od ove godine takmičarskog karaktera, pa će film sa najboljim ocenama publike biti nagrađen.
Kameo je i ove godine promenio učestalu festivalsku praksu, te je za selektore festivala odabrao predstavnike tri različite generacije iz lokalne zajednice. Namera organizatora je utvrđivanje korespondencije i komunikacije festivalskih filmova i festivalske publike. Dušan Popović, Martina Puača i Mirjana Racković su selektorski predstavnici grada.
Pored glavnog takmičarskog programa koji obiluje igranim, dokumentarnim, animiranim i eksperimentalnim filmovima kratke forme, posetioci će imati priliku da, u okviru pratećeg programa, pogledaju film Afterwater, nagrađivanog reditelja Dana Komljena, i film Ekskurzija, debitantski dugometražni film Une Gunjak, koji će biti prikazan na svečanom zatvaranju festivala.
Foto: Promo
Takođe, bitan deo programske celine festivala jeste osvrt na istoriju kino klubova. Publika će imati priliku da pogleda značajna ostvarenja Kino kluba Split i Akademskog filmskog centra i da sazna nešto više o nastanku kino klubova, filmskim autorima i savremenoj poziciji kino klubova u domaćoj kinematografiji, na tribini koju će voditi Milan Milosavljević, urednik Akademskog filmskog centra i Ivan Velisavljević, urednik programa arhiva u Domu kulture Studentski grad.
Deo pratećeg programa je i izložba grafičkih radova pod nazivom Pretapanje u galeriji Risim, gde će biti predstavljena dela mladih umetnika sa Fakulteta likovnih umetnosti u Beogradu.
Posetioci festivala Kameo mogu očekivati bogat i raznovrstan program koji kombinuje film, edukaciju i umetnost, stvarajući jedinstveno kulturno iskustvo u srcu Čačka.
Ulaz za sve posetioce festivala je besplatan.
Festival je podržan od Grada Čačka. Generalni sponzor festivala je kompanija Gomex.
Za više informacija o festivalu možete posetiti zvaničnu Instagram stranicu.

Izložba "Tradicije" // SKCNS // 08-23.08.
2024-08-08 19:00 - 2024-08-23 19:00
Izložba radova mladih umetnika iz Meksika, sa Fakulteta likovnih umetnosti Univerziteta Verakruzana, pod nazivom „Tradicije“, biće otvorena u četvrtak, 8. avgusta 2024. godine, u 19 časova, u Velikoj galeriji Studentskog kulturnog centra Novi Sad (Kampus Univerziteta, Vladimira Perića Valtera 5).
Za izložbu su odabrani radovi sa svih odseka Fakulteta likovnih umetnosti Univerziteta Verakruzana (vizuelna umetnost, dizajn vizuelne komunikacije i fotografija) kako bi se dočarao novodolazeći talas meksičkog likovnog stvaralaštva i njihova autentična kreativnost. Postavka obuhvata 50 radova sa temom regionalne nacionalne baštine, odabranih sa nastojanjem da se opišu svojstvena kultura, shvatanja i razmišljanja, kao i vizija mladih ljudi celokupnog Meksika, čiji je uzrast između 20 i 25 godina.
Izložba je rezultat spontanog i dugogodišnjeg međunarodnog prijateljstva koje se razvilo između Univerziteta u Novom Sadu i Univerziteta Verakruzana (Universidad Veracruzana) u Meksiku. Zajednički je organizuju Studentski kulturni centar Novi Sad, Univerzitet u Novom Sadu i Univerzitet Verakruzana, a realizacija izložbe podržana je iz sredstava Erazmus+ KA107 projekta.
Ove godine navršava se 50 godina Fakulteta likovnih umetnosti (Facultad de Artes Plásticas) Univerziteta Verakruzana i 80 godina osnivanja samog univerziteta, glavne visokoobrazovne ustanove istočnog regiona Meksika. Povodom izložbe u Novom Sadu, sa ovog univerziteta poručuju da je u Meksiku već održano niz manifestacija povodom ovih godišnjica, ali da ne postoji zgodniji povod i lepši način da se proslavi jubilej nego sa jednim primernim uzorkom sadašnje likovne produkcije studenata ovog fakulteta i u društvu internacionalnih prijatelja, kao što su profesori i studenti Univerziteta u Novom Sadu i novosadska publika. Interesantna je i činjenica da je Univerzitet Verakruzana na organizacionom planu veoma srodan Univerzitetu u Novom Sadu, čak i sedište univerziteta u gradu Halapa ima neke asocijacije na Novi Sad, kao što su broj stanovnika i studenata, veličina teritorije, značaj na nacionalnom nivou i drugo, što često olakšava komunikaciju, sagledavanje i tumačenje.
Kada je reč o saradnji Univerziteta u Novom Sadu i Univerziteta Verakruzana, značajno je pomenuti čvrste odnose i partnerstvo u oblasti kulture i umetnosti, na razmenama likovnih radova i u vidu raznih obrazovnih aktivnosti. Već nekoliko godina unazad ova saradnja je obuhvatala aktivnosti posvećene organizaciji nekolicine izložbi, od kojih je vredno pomenuti izložbu plakata profesora Atile Kapitanja koji su bili postavljeni u Halapi (Xalapa) 2023. godine, izložbu skulptura malog formata mladih meksičkih vajara i studenata u Novom Sadu 2018. godine, izložbu trodimenzionalnih dela profesora Uroša Ušćebrke sa Univerziteta Verakruzana u Rektoratu Univerziteta u Novom Sadu 2022. godine, kao i niz umetničkih rezidencija studenata Univerziteta Verakruzana u Novom Sadu. Ovakve kulturne aktivnosti mogu još više da povežu ova dva „daleka“ univerziteta, koji imaju tako blisku želju u jačanju prijateljstva.
Postavka će moći da se pogleda do 23. avgusta, a ulaz je besplatan. Radno vreme galerije je od 10 do 15 časova, radnim danima. Ukoliko želite da posetite izložbu nakon 15 časova potrebno je da se najavite dan pre putem imejl adrese skcnsart@gmail.com.

Yadac // Plato Milana Mladenovića // 09.08.
2024-08-09 20:00 - 21:00 | Dom omladine Beograda, Makedonska 22, Beograd, Srbija
Grupa Yadac osnovana je 2020. godine u Smederevskoj Palanci i svira isključivo autorske pesme. Čine je 4 člana koji su se ranije svirali u raznim lokalnim bendovima i za svoju dušu, a onda su im se putevi ukrstili. Grupu čine: Dušan Kaličanin – gitara, Slaviša Krstić – gitara, Bojan Marinković – bas gitara, vokal i Saša Perić – bubnjevi.
Yadac ima 4 studijska singla i za svaki od njih po video-spot (Bez ljudi, Istina, Nemaš vremena, Kada shvatiš). Dosadašnji nastupi (samostalni i festivalski): Kragujevac, Aranđelovac, Smederevska Palanka, Mladenovac, Topola, Veliko Orašje.

Guns N' Roses Symphonic Show // Zrenjanin // 11.8.
2024-08-11 21:00 - 23:00 | Zrenjanin, Trg slobode, Zrenjanin, Serbia
Zrenjaninska filharmonija pripremila je novi projekat, četvrti u nizu iz opusa pop/rok muzike, koji je jedinstven na našim prostorima, ali i šire. “Guns ‘n’ Roses Symhonic Show“ premijerno će biti izveden na manifestaciji „Dani piva“ u Zrenjaninu na Trgu slobode u nedelju 11. avgusta u 21 čas.
Bend “Jailbreak – The Ultimate GNR Experience” postoji od 2003. godine, i imao brojne nastupe širom sveta, pa je saradnja sa Zrenjaninskom filharmonijom došla potpuno prirodno, kao nastavak jedne velike i uspešne priče.
“Već dugo planiramo da sarađujemo sa simfonijskim orkestrom i sada se ukazala prilika da se to realizuje. U nedelju će se održati prvi nastup na kojem ćemo svirati zajedno sa Zrenjaninskom filharmonijom. Očekujemo još dosta takvih koncerata u regionu, ali i širom sveta, jer nijedan GNR tribute sastav ne radi nešto slično. Projekat sa simfonijskim orkestrom nazvali smo Appetite for symphony – the ultimate GNR symphonic experience”, istakao je Aleksandar Bojović, osnivač i pevač benda.
Pod dirigentskom palicom Mikice Jevtića biće izvedeni najveći hitovi koji su obeležili i rok istoriju kao što su “Sweet Child O’ Mine”, “November Rain”, “Paradise City”, “Welcome to the Jungle”, “Don’t Cry”, “Knockin’ on Heaven’s Door” i mnoge druge pesme koje će oduševiti ljubitelje američkog benda koji je osnovan 1985. godine.
“Ovo je četvrti projekat Zrenjaninske filharmonije koji izlazi iz okvira klasičnog žanra. Pošto smo sa prethodna tri projekta (ABBA, Metallica i Tina Turner) doživeli veliki uspeh u Srbiji i inostranstvu, cilj nam je da i ovaj projekat plasiramo u svet budući da smo prvi koji to rade”, izjavio je direktor orkestra Roman Bugar.
Podsetimo, manifestacija “Dani piva” u Zrenjaninu održava se 39. put, a ove godine je otvorena 6. avgusta. Koncert “Guns N’ Roses Symphonic Show“ zatvoriće ovaj značajan događaj.

Inke, Zoran Milenković i Milan Petrović // Plato Milana Mladenovića // 12.08.
2024-08-12 20:00 - 21:00 | Dom omladine Beograda, Makedonska 22, Beograd, Srbija
MONDAY BLUES, serijal low-noise bluz koncerata u organizaciji Doma omladine Beograda, prešao je dug put od svog premijernog predstavljanja publici u maju 2017. godine, do jednog od omiljenih letnjih programa publike različitih uzrasta u našem glavnom gradu.
U godini u kojoj Dom omladine Beograda obeležava šest decenija postojanja, osma sezona Monday Bluesa predstaviće neka poznata bluz lica, ali i nove saradnje i projekte. Ovog ponedeljka nastupiće ad hoc trio postava: Inke, Zoran Milenković i Milan Petrović.
Trojica veterana beogradske bluz scene (Nikola Inić Inke, poznat po radu sa grupom “Blue Family” kao i po solo karijeri; Zoran Milenković, basista legendarne blues grupe “Point Blank” i Milan Petrović, cenjeni klavijaturista poznat po svom “Milan Petrović Quartetu” kao i po saradnji sa gotovo celom beogradskom bluz scenom) u međusobnoj bluz interakciji će sigurno zadovoljiti brojnu publiku koja će se okupiti na njihovom ovogodišnjem Monday Blues nastupu. Dobrodošli!
Pozivamo sve ljubitelje muzike na ugodno druženje ponedeljkom uveče – dođite u Dom omladine i postanite deo unikatnog MONDAY BLUES iskustva.

Barcelona Gipsy Balkan Orchestra // Dorćol Platz // 14.08.
2024-08-14 20:30 - 22:30 | Dorćol Platz, Dobračina 59b, Beograd, 11000, Srbija
U želji da provedu jedno lepo veče uz igru i pesmu u srcu srpske prestonice, Barcelona Gipsy Balkan Orchestra priprema poseban repertoar za nezaboravnu noć. Po prvi put se predstavlja Dorćol Sessions, u nadi da će se u budućnosti pretvoriti u obavezan rendez-vous izmedju barselonske muzičke atrakcije i jednog glavnog grada.
Želja za istraživanjem, neiscrpnim idejama i neprekidnim radom karakterišu world music atrakciju Barcelona Gipsy balKan Orchestra, koja će 14. avgusta nastupiti u magičnoj bašti Dorćol Platza.
“Jedna letnja noć, nebo nad Dorćolom, Barcelona Gipsy Balkan Orchestra i vi!
Dorćol sessions: Da Beograd peva, da Beograd igra, da Beograd pamti!” –kontrabasista benda Ivan Kovačević pozvao je publiku na ovaj poseban BGKO koncert.
Zahvaljujući 12 godina strastvene karijere, bend Barcelona Gipsy balKan Orchestra (BGKO) se pozicionirao kao neosporna referenca na svetskoj sceni balkanske muzike. Njihov način mešanja različitih muzičkih tradicija u jedinstvenu simfoniju osvojio je srca publike širom sveta, prkoseći svim granicama, kako umetničkim, tako i geopolitičkim.
Kao vanvremenski svedok, bend je iskovao svoj put snagom nastupa uživo, noseći sa sobom suštinu sedam isprepletenih priča, koje dolaze iz različitih kultura i načina života. Na svom sedmom studijskom albumu, osim umetničke posvećenosti tradicionalnoj muzici, BGKO se upušta u turbulentno nebo sopstvenih kompozicija, po meri skrojenih tekstova i melodija koje su strpljivo čekale na svoj trenutak da se pojave u punom sjaju.
BGKO u sastavu Margerita Abita (vokal, Italija), Ivan Kovačević (kontrabas, Srbija), Julien Chanal (gitara, Francuska),Pere Nolasc Turu (violina, Španija), Fernando Salinas (harmonika, Španija), Xavi Pendón (klarinet, Španija) i Albert Enkaminanko (perkusije,Španija) poziva svet da na svakom koncertu podeli ovo emotivno putovanje i jedinstveno iskustvo.
U martu ove godine Barcelona Gipsy balKan Orchestra su objavili spot za pesmu snimljenu sa Frajlama. “Neka Neka” je pesma koja donosi spoj karakterističnog vokalnog izraza Frajli sa virtuoznošću i dinamikom Barcelona Gipsy Balkan Orchestra. Ova numera predstavlja omaž tradicionalnim zvucima Balkana, obogaćenim savremenim pristupom i svežinom.dor

Izložba "Tradicija vašara u Srbiji" // Gradski muzej Sombor // 15.8-15.9.
2024-08-15 18:00 - 2024-09-15 21:00 | Gradski muzej Sombor, Trg Republike 4, Sombor, 25000, Serbia
U Gradskom muzeju Sombor, u četvrtak, 15. avgusta u 18 časova biće otvorena izložba „Tradicija vašara u Srbiji“. Izložba je rezultat rada 24 etnologa i 18 muzejskih institucija iz naše zemlje, a Gradski muzej Sombor je domaćin ove putujuće izložbe koja je priređena u okviru Etnološke sekcije Muzejskog društva Srbije. Njenu realizaciju omogućilo je Ministarstvo kulture Republike Srbije.
Na izložbi će biti predstavljen raznovrstan arhivski materijal nastao od sredine 20. veka do danas, a koji otkriva specifičnosti narodnog života i kolektivnih manifestacija. Izložba „Tradicija vašara u Srbiji“ rasvetljava široj javnosti nepoznat aspekt vašara i njegovu simboličku funkciju, koja pored tradicionalnih oblika života danas uključuje i savremene fenomene potrošačke kulture, hiperprodukciju, prodor inustrijske robe i savremene muzike.
Kroz vredan audio i vizuelni materijal, posetioci će moći da upoznaju specifičnosti ekonomskog aspekta vašara, tradicionalne oblike robne razmene, zanatstva i domaće radinosti, ali i da saznaju kako su vašari od nekadašnjih manifestacija u crkvenim portama postali deo zabavnog života i mesta susretanja pod vašarskim šatrama sa dominantnom gastronomskom ponudom i popularnom muzikom.
Kako su vašari oduvek bili mesta susretanja i upostavljanja novih veza, izložba „Tradicija vašara u Srbiji“ nastala je u cilju upoznavanja šire javnosti sa konekstom vašara, istorijskim i društvenim razvojem, kao i višeslojnim značajem vašara u narodnoj kulturi. Na ovaj način akcentuje se duga tradicija njihovog postojanja na prostoru čitave Srbije.
Autor izložbe je Etnološka sekcija Muzejskog drušva Srbije, a izložba je nastala sa idejom da se deo originalne građe objedini i prikaže najširoj javnosti, kao i da se pokaže vredna praksa zajedničkog rada u oblasti prezentacije kulturnog nasleđa muzeja širom zemlje.

Art Front 2 // Hipodrom Sremska Mitrovica // 15-17.08.
2024-08-15 20:00 - 2024-08-17 23:30 | Hipodrom Sremska Mitrovica, Sremska Mitrovica, Srbija
Sremska Mitrovica dugo nije bila na festivalskoj mapi regiona, do prošle godine, kada je pokrenut Art Front festival. Na Hipodromu u Sremskoj Mitrovici od 15. do 17. avgusta 2024. godine očekuje nas ART FRONT 2, raskošna trodnevna manifestacija sa listom izvođača koja parira najatraktivnijim muzičkim festivalima, ne samo u regionu, već i šire.
Koncept Art Front festivala je takav da je okrenut svim generacijama i ukusima, te će ova tri avgustovska dana biti pravi praznik muzike i zajedništva.
Art Front program po danima:
• Četvrtak, 15. avgust: Marko Louis, Vlatko Stefanovski Trio, Barcelona Gipsy BalKan Orchestra
• Petak, 16. avgust: TBF, Konstrakta, Stereo MC’s
• Subota, 17. avgust: Bojana Vunturišević, Buč Kesidi, Letu Štuke i Roni Size
Dnevne ulaznice dostupne su po pretprodajnoj ceni od 1.500 dinara na Ticket Vision prodajnim mestima i na tickets.rs, a u prodaji je i festivalski komplet po ceni od 3.500 dinara.
Udruženje građana Art Front okuplja Mitrovčane sa zajedničkim ciljem osnaživanja kulturne scene grada, kao i promociju društveno aktivnog načina života.
Od svog osnivanja u septembru 2022, Art Front je realizovao na desetine umetničkih i kulturnih zbivanja koja su značajno propraćena u javnosti i izuzetno dobro primljena od strane lokalne zajednice. Saradnju sa promoterskom kućom Odličan Hrčak ostvarili su od samog početka, pre svega u zajedničkom prepoznavanju važnosti decentralizacije kulturne scene.
Zajedno će i ovog avgusta Sremsku Mitrovicu smestiti na važno mesto kulturne turističke mape i susreta generacija.

Cassidy’s Brewery // Plato Milana Mladenovića // 16.08.
2024-08-16 20:00 - 21:00 | Dom omladine Beograda, Makedonska 22, Beograd, Srbija
Cassidy’s Brewery je šestočlani celtic punk bend iz Beograda, osnovan maja 2008. godine. U trenutnoj postavi svira od početka 2022. godine: Uroš Marjanović – Dain: glavni vokal, frula, harmonika; Nikola Zečević – Zec: prateća gitara, prateći vokal; Nemanja Jovanović – Neca: dolo gitara, prateći vokal; Marija Bužek: violina; Stanko Zečević – Pirke: bas gitara, prateći vokal i Nikola Milojković – Japanac: bubanj, prateći vokal.
Sviraju obrade poznatih Celtic bendova kao što su Dropkick Murphys, Flogging Molly, The Pogues, Real McKenzies, The Dreadnoughts, Orthodox Celts, itd., kao i tradicionalne irske pesme pomešane sa tvrdim zvucima panka i hard roka. Iimaju i sve veći broj originalnih pesama u različitim stilovima Celtic Punka.
Svirali su u Beogradu, Obrenovcu, Rumi, Šapcu, Zrenjaninu, Novom Sadu, Vršcu i mnogim drugim gradovima. Nastupali na “Beer Gardenu” i “Beer Festu” u Beogradu, kao i na Nišvil džez festivalu, festivalu Overload u Vladičinom Hanu i na Beer Festu u Bijeljini. Tokom godina, delili su binu sa velikanima scene, poput Orthodox Celts, Irish Stew of Sindidun i Rumjacks.
Svoj prvi oficijelni album „One Brew Over the Cuckoo’s Nest,“ na kome je 5 obrada tradicionalnih irskih pesama i 5 originalnih pesama, objavili su 2017. godine. Bend trenutno priprema drugi album, pod nazivom „Fool’s Hope“ koji sadrži 10 originalnih, do sada neobjavljenih pesama.

Novosadski filmski festival // 18-22.09.
2024-08-18 - 2024-08-22
Drugo izdanje Novosadskog filmskog festivala, pod sloganom Uleti u platno, ove godine biće od 18. do 22. septembra, a već je poznato da će ga zatvoriti autentični balkanski umetnik, Božo Vrećo, uz Camerata Novi Sad orkestar, na velikoj sceni Srpskog narodnog pozorišta.
Ovaj internacionalni takmičarski festival dugometražnog igranog filma, već u pripremi svog drugog izdanja ostvario je veliki uspeh potpisivanjem sporazuma sa globalnim liderom u video-industriji, Busan Content Market. Novosadski filmski festival je tako uspeo da svrsta Srbiju među 50 zemalja koje su deo ove vodeće svetske platforme za razmenu i promociju filmskog, televizijskog i video-sadržaja.
Novosadski filmski festival, koji pretenduje da postane jedan od kulturnih brendova Novog Sada, publici ove godine donosi aktuelna filmska ostvarenja, četiri takmičarske i šest revijalnih filmskih selekcija, tokom pet dana, u samom srcu grada.
Foto: Promo
Za sada su najavljeni filmovi iz Srbije, Hrvatske, Češke, Egipta, Indije, Makedonije i Koreje, a pored projekcija, festival sa jednakom pažnjom neguje i industri program kroz segmente za razvoj filmskih projekata, panel diskusije, koji gradi značajan prostor za budući produkcioni i koprodukcioni razvoj uz prateći muzički program i gostovanja nekih od kultnih imena iz sveta filmske industrije.

Izložba "Kontakt" // Galerija Singidunum // 19-27.08.
2024-08-19 19:00 - 2024-08-27 20:00 | Galerija Singidunum, Knez Mihailova 40, Beograd, Serbia
Izložba “Kontakt”, autorski projekat Ane Marinović, dipl. grafičara, biće otvorena u Galeriji Singidunum u Beogradu od 19. avgusta do 27. avgusta 2024. godine. Ove godine, izložba dobija dodatnu važnost zahvaljujući podršci ULUPUDS-a, koji je prepoznao značaj teme i pružio svoju podršku ovom projektu.. Izložba se organizuje u okviru udruženja Kreativna fabrika i predstavlja devetu po redu u ovom ciklusu.
Detalji izložbe:
Naziv: Kontakt 9 Datum: 19. avgust 2024 – 27. avgust 2024 Vreme otvaranja: 19:00 Radno vreme: 10:00 – 20:00 Lokacija: Galerija Singidunum, Beograd
O izložbi:
Izložba “Kontakt” okuplja 72 umetnika pretzno iz Srbije, ali I Bosne, Crne Gore i Hrvatske. Radovi obuhvataju različite tehnike likovne i primenjene umetnosti, uključujući crtež, grafiku, slike, akvarele, digitalne grafike, fotografije, skulpture i mozaik.
Tema izložbe: Kontakt
Izložba “Kontakt” istražuje značaj ljudskog kontakta u savremenom društvu, gde tehnologija omogućava bržu komunikaciju, ali pravi međuljudski kontakt postaje sve ređi. Na ovoj izložbi, umetnici su se bavili različitim aspektima kontakta, od stvaranja neposrednih, emocionalnih veza do istraživanja odsustva istih.
Neki umetnici su se fokusirali na prikazivanje kontakta kroz univerzalne oblike povezivanja kao što su poljubac, ples, zagrljaj i osmeh, naglašavajući njegovu važnost i lepotu. S druge strane, neki radovi ukazuju na nedostatak kontakta, prikazujući robote, ljude zagledane duboko u sebe ili introspektivne unutrašnje kontakte. Ovi kontrastni pristupi pomažu da se istakne kako savremena povezanost može biti istovremeno prisutna i nedostupna, naglašavajući univerzalnu potrebu za stvarnim, dubljim vezama i povezanošću koja je od suštinske važnosti za sva živa bića na planeti.
Učesnici:
Na izložbi izlazu umetnici sa akademskim obrazovanjem, studenti umetničkih fakulteta, kao i desetak amatera čiji su radovi kvalitetom zaslužili svoje mesto. Na konkurs se prijavilo preko 200 kandidata, što je predstavljalo izazov u selekciji, ali smo zadovoljni visokim kvalitetom izabranih radova.

Indigo Blues // Plato Milana Mladenovića // 19.08.
2024-08-19 20:00 - 21:00 | Dom omladine Beograda, Makedonska 22, Beograd, Srbija
MONDAY BLUES, serijal low-noise bluz koncerata u organizaciji Doma omladine Beograda, prešao je dug put od svog premijernog predstavljanja publici u maju 2017. godine, do jednog od omiljenih letnjih programa publike različitih uzrasta u našem glavnom gradu.
U godini u kojoj Dom omladine Beograda obeležava šest decenija postojanja, osma sezona Monday Bluesa predstaviće neka poznata bluz lica, ali i nove saradnje i projekte. Ovog ponedeljka nastupiće Indigo Blues Band.
Bend Indigo Blues postoji od 2015. godine i sa povremenim prekidima nastupa u brojnim beogradskim klubovima. Bend čine Vlada Funtek (bubnjevi), Dejan Pavlović (bas gitara), Majan Ranđelović (gitara), Saša Petrov (gitara) i Spomenka Milić (vokal).
Očekujte bluz-rok obrade (Janis Joplin, Tina Turner, Beth Hart, Bonnie Wright, Joan Osborne, Eric Clapton, Jimmy Hendrix, Lou Ann Barton, Susan Tedeschi), kao i autorske pesme Indigo Bluesa.
Pozivamo sve ljubitelje muzike na ugodno druženje ponedeljkom uveče – dođite u Dom omladine i postanite deo unikatnog MONDAY BLUES iskustva!

Zemun Fest // 21-25.08.
2024-08-21 - 2024-08-25
Jedan od najposećenijih letnjih festivala u Beogradu, „Zemun Fest“ i ove godine ponudiće bogat umetnički program u srcu jednog od najlepših delova Beograda. Koncerti grupa S.A.R.S, Ničim Izazvan i Neverne Bebe samo su deo muzičkog programa festivala koji ove godine traje od 21. do 25. avgusta. Tradicionalno, svečano otvaranje obeležiće bioskopska projekcija na otvorenom!
Ovogodišnji Zemun Fest počinje prikazivanjem domaćeg filma „Za danas toliko“, koji je zabeležio veliku bioskopsku gledanost i postao jedan od najzapaženijih domaćih ostvarenja. Za ovaj film već mesecima traži se karta više, a gosti Zemun Festa biće u prilici da ga pogledaju potpuno besplatno 21. avgusta od 21 čas na Velikom trgu, u okviru programa svečanog otvaranja.
„Spremanjem omiljenih mu kolača – čupavaca, Šarenci uspevaju da namame najstarijeg brata da dođe kući. Vreme kao da prestaje da postoji i počinje bajka o srećnim ljudima. Naizgled obični letnji dani postaju neobični. Zaljubljeni u život, oni uzdižu realnost iznad tla, rasterujući tamne oblake vedrinom.“ Na ovaj način film je najavljen na ovogodišnjem FEST-u, a komentari publike o lepoti jednostavnosti ovog ostvaranja mesecima kasnije ne prestaju, što je možda i najbolja preporuka da ne propustite ovu projekciju.

U okviru programa otvaranja, pre filmske projekcije publiku će sa scene pozdraviti pesnik Marko Milošević.
Bogat filmski repertoar obeležiće i ovu godinu, a važan deo Zemun Festa je i selekcija najboljih studentskih filmova u okviru takmičarskog programa. Pored filmske umetnosti i koncerata, dečija zona i street market i ove godine biće deo festivalskih zona.
Koncerti na Zemunskom keju, na jedinstvenoj sceni pored Dunava, obeleže svaki Zemun Fest, nudeći publici najlepše emocije i najkvalitetnije izvođače. Ove godine muzički deo festivala obeležiće grupa S.A.R.S. koja nastupa 22. avgusta, kultni sastav Nervozni poštar koji posle dugo vremena nastupa u Beogradu 23. avgusta, bend Ničim Izazvan sa koncertom 24. avgusta, a festival zatvara nastup omiljene pop – rok grupe Neverne bebe 25. avgusta.
Na koncertnu zonu festivala “nasloniće se” i postavka Street marketa sa preko stotinu izlagača. U ovoj zoni, posetioci festivala mogu da uživaju u novim mirisima i ukusima, jedinstvenoj ponudi hrane i pića, ali i da se upoznaju sa stvaralaštvom mladih umetnika i zanatlija, koji učešćem na ovoj manifestaciji dobijaju šansu da bolje predstave i plasiraju svoje proizvode. Tradicionalni festival ove godine nudi još bogatiji program, više zona i desetine besplatnih programa koji garantuju nezaboravne letnje večeri na obali Dunava.
Zemun Fest je festival jedinstvenog duha koji slavi ljubav i zajedništvo i poziva sve Beograđane i posetioce našeg grada da uživaju u danima kada je Zemun najlepši.

Raskid13 // Plato Milana Mladenovića // 23.08.
2024-08-23 20:00 - 21:00 | Dom omladine Beograda, Makedonska 22, Beograd, Srbija
Raskid13 je pank-rok bend iz Pančeva nastao 2015. godine kao projekat koji je okupio prijatelje različitih muzičkih, ali sličnih društvenih interesovanja, kao što su stvaranje pozitivne energije kroz muziku i muzičku izvedbu.
Većina članova potiče iz različitih bendova i muzičkih žanrova, što je samo doprinelo jedinstvenom zvuku, promovišući optimizam na satiričan, ali melodičan i pozitivan način.
Raskid13 je nastupajući na brojnim konceratima i festivalima, kako u Srbiji tako i u inostranstvu, stekao mnoštvo prijatelja koji su podržali rad benda naročito u vidu poziva na zajedničke nastupe, a to su: Hladno Pivo, Brkovi, Čovek bez sluha, Six Pack, Atheist Rap…
Bend iza sebe nekoliko izdanja – još uvek aktuelan album ,,Imamo sve’’ izdat je za Long Play 2022., a trenutno rade na pesmama za novi album.

Operski gala koncert OperArt // Silosi // 25.08.
2024-08-25 21:00 - 23:30 | Silosi, Dunavski kej 46, Beograd, Srbija
Operski događaj, “OperArt” Gala koncert pod nazivom “Saveznice”, koji spaja kulturu, umetnost i tehnologiju, održava se u beogradskim Silosima u nedelju 25. avgusta 2024. od 21.00. Srpski sopran Marija Jelić, južnoamerički mecosopran Nensi Fabiola Herera, italijanska dirigentkinja Đana Frata i Srpski simfonijski orkesatar stvoriće za publiku intimnu i mističnu atmosferu.
Na ovom jedinstvenom koncertu ove dve umetnice pevaće najlepše duete i arije iz operske literature Verdija, Pučinija, Maskanjija, Bizea, Đordana, Ofenbaha, i drugih.
Ambijent kulturnog centra Silosi na obali Dunava uneće poseban ton koji naglašava intelektualni užitak i duhovno iskustvo. Ovo je prvi put da će operski koncert biti izveden u ovom gradskom ambijentu. Takav inovativni događaj publici pruža jedinstveno iskustvo i svež pogled na operu.
Ulaznice se mogu nabaviti na Ticket Vision prodajnim mestima i onlajn na sajtu Tickets.rs uz mogućnost popusta za studente i penzionere.
Marija Jelić, jedna od naših najistaknutijih operskih umetnica mlađe generacije, nastupala je u preko 15 zemalja, uključujući i nastupe sa Plasidom Domingom, Elinom Garančom, Hoze Kurom i dr.
Nensi Fabiola Herera nastupa u vodećim svetskim teatrima poput Metropoliten opere u Njujorku, Berlinske opere, Boljšoj teatra u Moskvi. Vodeći svetski mediji je nazivaju i “Karmen 21. veka” nakon njenog velikog uspeha u toj roli u Metropoliten operi.
Đana Frata je kod mnogih prestižnih saradnji, kao što su Berliner Simphoniker, Orchestra del Teatro dell’Opera iz Rima, Orchestra del Teatro Petruzzelli iz Barija, bila prva žena dirigent ikada. Đanin široki simfonijski repertoar kreće se od Vivaldija do savremenih kompozitora. Godine 2009. dobila je titulu “viteza Republike Italije” za svoju međunarodnu karijeru.

Cotton Pickers // Plato Milana Mladenovića // 26.08.
2024-08-26 20:00 - 21:00 | Dom omladine Beograda, Makedonska 22, Beograd, Srbija
MONDAY BLUES, serijal low-noise bluz koncerata u organizaciji Doma omladine Beograda, prešao je dug put od svog premijernog predstavljanja publici u maju 2017. godine, do jednog od omiljenih letnjih programa publike različitih uzrasta u našem glavnom gradu.
U godini u kojoj Dom omladine Beograda obeležava šest decenija postojanja, osma sezona Monday Bluesa predstaviće neka poznata bluz lica, ali i nove saradnje i projekte. Ovog ponedeljka nastupiće popularni domaći bluz-rok bend Cotton Pickers.
Bend je formiran 2004. godine u Mladenovcu. Njegovi članovi od samog nastanka su: Jovan Stepić – gitara i vokal, Ivan Stepić – bas gitara i Uroš Ugrinović– bubnjevi. Prvobitni naziv je bio “Unregistered Feedback“, ali je tokom vremena ime promenjeno u sadašnji naziv “Cotton Pickers“. U periodu od 2006. do 2008. godine usled odsustva bubnjara bend je pauzirao, da bi 2008. godine, nakon njegovog povratka, nastavio sa radom. Aktivnim sviranjem i radom na autorskom materijalu sazrevao je i muzički izražaj ovog trija.
Cotton Pickers pripada grupi koncertno veoma aktivnih bluz rok sastava. Mnogobrojni samostalni i nastupi na festivalima u Srbiji i inostranstvu bili su odlična prilika da bend stekne i opravda reputaciju vrhunskog koncertnog benda.
Godine 20012. objavili su debi album po imenu “Slaughterhouse Blues“, na kome se našlo deset numera u izdanju Long Play Recordsa. Odmah po objavljivanju albuma, Cotton Pickers dobija značajnu nagradu Radio Beograda 202, za najbolji debitantski album 2012. po glasovima slušalaca.
U narednim godinama bend nastavlja da aktivno nastupa kako u Srbiji, tako i u regionu. Trenutno rade na drugom po redu studijskom albumu na kojem će se naći novih deset pesama. Ako volite energičan bluz-rok, na pravom ste mestu.

"Impuls" // mts Dvorana // 27.08.
2024-08-27 20:00 - 22:00 | mts dvorana, Dečanska 14, Beograd, Srbija
Svečana premijera američkog trilera “Impuls” (Impulse) u kojoj glavnu ulogu tumači glumica sa naših prostora, Dajane Gudić, zakazana je za 27. avgust u bioskopu mts Dvorane.
Priča smeštena u Los Anđelesu prati novinarku Sofiju koja je željna da ostavi svoj lični pečat, ali je zaokupljena teorijama zavere i sopstvenom borbom sa disocijativnim poremećajem identiteta. Povezujući nekoliko naizgled izolovanih smrtnih slučajeva ona ubrzo biva uvučena u globalnu zaveru čiji su akteri medijski moguli, političari i holivudska elita. Rešna je da pred sobom postavi nemogući cilj – da ih sruši.
Glavna uloga poverena je Dajani Gudić, koja je i napisala inicijalnu priču za film bazirajući je na nekim ličnim iskustvima koje je tokom godina života u Los Anđelesu, zabečežila
“Napisala sam priču za film Impuls i posle toga sam počela da radim sa producentom koji je ujedno i pisac i koji je dalje razvio scenario filma. Neki bi je nazvali teorijom zavere, ali to je istina, surova istina kao i nešto što se zaista događa.”
U filmu se pored Miraja Grbića koga smo gledali u seriji “Lud, zbunjen, normalan” pojavljuje i američki poznati glumac Nik Kasavetes, ujedno i reditelj voljene romantične drame “Notebook”:
“On je inspiracija svima u Holivudu. Sa njim sam sarađivala i postao mi je mentor. Posle Impuls-a u kojem je bio i glumac i producent, Nik me je pozvao da glumim u njegovom filmu Marked Men koji sam snimala u Bugarskoj i tamo boravila dva meseca.”

Dajana Gudić živi i radi u Americi, gde se sa svojih dvadeset i tri godine preselila u Los Anđeles, a pre toga godinama je živlela u Klivlendu gde je zuavršila žurnalistiku. Bavila se modelingom, ujedno pohađajući i časove glume. Kada ju je pre nekoliko godina kontaktirao producent Tejlor Čin započeta je njena gumačka karijera, a jedna od rola pripala joj je i u filmu Džejmija Foksa “All Star Weekend”, u kojoj igraju mnoge velike holivudske zvezde.
Film “Impuls” već je izašao u bioskopima u Americi, Kanadi, a osim u dvoranama kod nas do kraja leta zaživeće i u bioskopima u Portugalu, Švajcarskoj, Nemačkoj, Poljskoj, zemljama Bliskog istoka. Karte za zakazanu beogradsku premijeru mogu se već od sada nabaviti na sajtu mts Dvorane

Sam & Shane's Serbian Adventure // KC Grad // 28.08.
2024-08-28 20:00 - 22:00 | Kulturni centar Grad, Braće Krsmanović 4, Beograd, Srbija
Pridružite nam se na nezaboravnom večeri komedije sa hedlajnerom Šejnom Kalaganom i glumicom Samantom Lakner!
Rođena u Arizoni i sa sedištem u Austriji, Samanta Lakner unosi seksipil i duhovitost na scenu, pretvarajući svakodnevne apsurde u zlato komedije. Od vanzemaljskih zavera do Vi-Fi bitaka, njeni smeli udarci i neodoljivi šarm garantuju noć beskrajnog smeha.
Posle rasprodanih samostalnih emisija širom Evrope, uključujući Beč, Istanbul i Budimpeštu, hedlajner Šejn Kalagan prvi put dolazi u Beograd! Opisana kao „blaga srca“, „pametna“ i „ugodna“, Šejnova komedija pokriva sve, od zabavljanja do solarnog sistema. Očekujte neočekivano!

"78 dana" // mts Dvorana // 28.08.
2024-08-28 20:00 - 22:00 | mts dvorana, Dečanska 14, Beograd, Srbija
Nakon trijumfa na Festivalu evropskog filma na Paliću gde je ovenčan Zlatnim tornjem za najbolji film i nagrada sa Kipra, iz Insbruka i sa Tofifesta u Poljskoj, debitantski dugometražni film rediteljke Emilije Gašić, „78 dana“ naći će se u domaćim bioskopima od 29. avgusta, a premijerno prikazivanje zakazano je za 28. avgust u mts Dvorani. Karte za zakazanu projekciju mogu se već sada kupiti na blagajni mts Dvorane ili online putem sajta ovog bioskopa.
Film smešten u period bombardovanja 1999. godine u jednom malom mestu u Srbiji, ujedinio je u jednom kadru iskusne glumce Gorana Bogdana, Jelenu Đokić i Pavla Čemerikića i četiri mlade glumice Viktoriju Vasiljević, Tamaru Gajović, Milicu Gicić i Mašu Ćirović.
Nakon očevog odlaska u vojsku, sestre Sonja (17) i Dragana (15) započinju video dnevnik na kućnoj kameri, snimajući, dok dani prolaze mirnu prirodu oko sebe, drhtavo noćno nebo tokom vazdušnih napada i zadirkivanje svoje sedmogodišnje sestre Tijane.
Stvari počinju da se menjaju kada misteriozni dečak i njegova stidljiva, mlađa sestra stignu iz Beograda i usele se u komšijsku kuću. Ubrzo, nova prijateljstva, prvi poljupci i prva razočaranja, zamenjuju strah od bombi.
Rediteljka Emilija Gašić podelila je svoje utiske nakon domaće festivalske premijere na Paliću i dve osvojene nagrade na ovom festivalu (Zlatni toranj za najbolji film i Gorki list nagrada publike):
„Bilo je jako lepo jer je naša publika stvarno osetila film. Bilo je i smeha i suza i nisam zamišljala da će biti ovako dirljivo.“
O snimanju i radu sa mladim glumicama, dodala je: „Snimanje je trajalo 20 dana. Snimali smo u junu 2022. Imali smo probe od mesec dana. Ekipa je bila mala I bila je divna porodična atmosfera. Možda su najveći utisak ostavile grupne scene. Snimanje rođendana i pravljenje palačinki. Tu je bila baš lepa atmosfera, slušali smo muziku iz tog vremena i sve je snimano kroz igru.”
Film „78 dana“ imao je svetsku premijeru na međunarodnom festivalu u Roterdamu (IFFR) u programu Bright Future. Prikazan je u takmičarskim programima na festivalu OFF Camera u Krakovu, IndieLisboa u Lisabonu i Festival De Cine Al Este u Limi u Peruu. Nagrađen je na filmskim festivalima na Kipru (Cyprus Film Days) i u Insbruku, u Austriji (IFFI), TOFIFESTU u Poljskoj.

Pasaž fest vol. 03 // Prolaz Milana Mladenovića // 30.08-01.09.
2024-08-30 18:00 - 2024-09-01 22:00 | Prolaz Milana Mladenovića, Zmaj Jovina 22, Novi Sad, Serbia
Treće izdanje Pasaž festa u programski fokus stavlja dve teme koje objedinjuju ovogodišnji naziv festivala Neko nas posmatra.
Prvo polazište je ideja festivala kao mogućnost za saradnju raznorodnih organizacija i pojedinaca sa fokusom na institucionalno – vaninstitucionalnu saradnju (Sterijino pozorje / MMC Led Art, udruženje građana Reaktor, udruženje građana Grafička mreža), na kreiranju programa u javnom prostoru, u ulici Zmaj Jovina, pasaž broj 22, kao zajedničkog dobra, odnosno brige za javno dobro kroz primarno perfromativne/dramske i vizuelne programe.
Drugo polazište je zasnovano na preispitivanju nasleđa, kako kulturnog (naziv pasaža broj 22 je Prolaz Milana Mladenovića, frontmena grupe EKV) tako i arhitektonskog nasleđa urbane celine Novog Sada, koji je sačinjen od mnogih pasaža među kojima je i naš.
Foto: David Hrubik
Oba polazišta se međusobno prožimaju kroz stih, ali i pitanje/konstataciju neko nas posmatra, kao potraga za odgovorima na pitanja šta radimo, kako to radimo, ko smo mi koji radimo i koliko možemo da utičemo, podstičemo i zagovaramo promene i rad na javnom prostoru odnosno javnom/društvenom dobru.
Ovogodišnji program festivala nadovezuje se na iskustva Pasaž festa iz prethodna dva izdanja. Tokom trodnevnog programa, publika različitog uzrasta i različitih preferencija, imaće mogućnost da uživa u aktivnostima – izložbama, koncertima, predstavama, razgovorima i da svojim prisustvom ukaže na kulturni i društveni potencijal pasaža broj 22, odnosno Prolaza Milana Mladenovića.
Cilj Pasaž festa je slojevit, on služi kao model i primer da jedan gradski pasaž može da ponudi različiti sadržaj i da prolaznicima koji se u njemu zateknu pruži različite sadržaje, da ih navede da se u njemu zadrže i da mu se često vrate.
Pasaž fest je posebno namenjen pasažu broj 22, ali ga možemo zamisliti u svim pasažima, prolazima i prostorima koji nam se čine kao svakodnevne usputne prečice, ali su zapravo mesta velikih potencijala, novih susreta i drugačijih iskustava.
Foto: David Hrubik
Program Pasaž fest-a
Petak, 30. avgust

19.00 časova Izložba u Prolazu: pogledi na Pasaž 22, autorski tim Tatjana Babić, Dragana Vilotić, Jelena Janev
19.15 časova Svečano otvaranje – Prezentacija murala u prolazu Milana Mladenovića: Street Art Novi Sad (Luka Đelić) / Šok Mural vol 2.0 (Bojan Dojkić)
19.45 časova Govorni program: Nasleđe u javnom prostoru
20.30 – 21.30 časova Program KREIRANJE PROSTORA PSŽZJ22: Panel diskusija – Kako napraviti mesto?

Subota, 31. avgust

18.00 časova Izložba na štenderu: Snovi u pasažu 22 – Mirjana Boba Stojadinović
19.00 časova Program KREIRANJE PROSTORA PSŽZJ22: Radionica sa korisnicima prostora
21.15 časova Performans 11258582 – Četa – štab za savremeni ples i umetnost

Nedelja, 1. septembar

18.00 časova Program KREIRANJE PROSTORA PSŽZJ22: Objavljivanje „Deklaracija PSŽZJ22” (online događaj)
19.00 časova Pozorje iznutra: Vođenje kroz unutrašnjost Sterijinog pozorja / Pokloni Sterijinog pozorja
20.30 časova Predstava: Zašto su sva igralista srušena?
21. 30 časova Muzički performans – Lakmus red
